SL Uradni list Evropske unije C 213/20

UPRAVNA KOMISIJA ZA KOORDINACIJO SISTEMOV SOCIALNE VARNOSTI

Poslovnik Upravne komisije za koordinacijo sistemov socialne varnosti, ki deluje pri Evropski komisiji

z dne 16. junija 2010

2010/C 213/11

PREDSTAVNIKI VLADE, KI SESTAVLJAJO UPRAVNO KOMISIJO ZA KOORDINACIJO SISTEMOV SOCIALNE VARNOSTI, USTANOVLJENO V SKLADU S ČLENOM 71 UREDBE (ES) št. 883/2004 EVROPSKEGA PARLAMENTA IN SVETA O KOORDINACIJI SISTEMOV SOCIALNE VARNOSTI –

ob upoštevanju člena 71 Uredbe (ES) št. 883/2004,

z namenom, da se Upravni komisiji omogoči izvesti naloge, ki so ji bile dodeljene z Uredbo (ES) št. 883/2004 in Uredbo (ES) št. 987/2009 Evropskega parlamenta in Sveta o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti ter zlasti členom 72 Uredbe (ES) št. 883/2004,

v skladu s pogoji iz člena 71(2)(1) Uredbe (ES) št. 883/2004,

ob upoštevanju naslednjega:

(1) Sodišče se v svoji sodni praksi sklicuje na Upravno komisijo kot na organ za usklajevanje različnih razlag določb uredb.

(2) Člen 5(4) Uredbe (ES) št. 987/2009 o pravni vrednosti dokumentov in dokazil, izdanih v drugi državi članici, določa: „Če zadevna nosilca ne dosežeta dogovora, se lahko zadeva prek pristojnih organov predloži Upravni komisiji po preteku enega meseca po datumu, ko je bila vložena zahteva nosilca, ki je prejel dokument. Upravna komisija skuša uskladiti stališča v šestih mesecih po datumu, ko ji je bila zadeva predložena“.

(3) Člen 6(3) Uredbe (ES) št. 987/2009 o začasni uporabi zakonodaje in začasni dodelitvi dajatev določa: „Če zadevni nosilci ali organi ne dosežejo dogovora, se lahko zadeva prek pristojnih organov predloži Upravni komisiji, vendar šele en mesec po datumu, ko so bila izražena različna stališča iz odstavka 1 ali 2. Upravna komisija skuša uskladiti stališča v šestih mesecih po datumu, ko ji je bila zadeva predložena“.

(4) Predhodni dogovor, dosežen med delegacijami v enem od odborov iz členov 71, 73 in 74 Uredbe (ES) št. 883/2004, se potrdi s pisnim postopkom –

SO SOGLASNO SPREJELI NASLEDNJI POSLOVNIK UPRAVNE KOMISIJE:

Člen 1

Upravna komisija je specializiran organ Evropske komisije in ima isti sedež kot Komisija.

Člen 2

1. Kadar se član Upravne komisije ne more udeležiti sestanka, ga zamenja namestnik, ki ga je v ta namen imenovala njegova vlada.

2. Namestniki članov lahko spremljajo člane na sestanke Upravne komisije.

3. Vsakega člana lahko poleg tega spremlja en ali več strokovnih svetovalcev, kadar je to potrebno zaradi obravnavanih tem ali sprejemanja ukrepov na državni ravni.

4. Posamezna delegacija praviloma ne sme šteti več kot štiri osebe.

5. Predstavnika Evropske komisije lahko spremlja njegov namestnik.

Sestankov se poleg tega lahko udeleži predstavnik pravne službe in, kadar je to primerno glede na obravnavano vprašanje, predstavnik druge službe Evropske komisije.

6. Generalni sekretar Upravne komisije se udeleži vseh sestankov Upravne komisije in njenih delovnih skupin; spremljajo ga člani sekretariata, ki jih sam imenuje.

Če se sestanka ne more udeležiti, ga zamenja namestnik generalnega sekretarja ali člani sekretariata, ki jih sam imenuje.

Člen 3

1. Funkcijo predsednika Upravne komisije opravlja član iz tiste države, katere predstavnik v Svetu Evropske unije v istem obdobju opravlja funkcijo predsednika Sveta Evropske unije v skladu s členom 16(9) Pogodbe o Evropski uniji in členom 236(b) Pogodbe o delovanju Evropske unije.

Predsednik predstavlja Upravno komisijo v Svetovalnem odboru za koordinacijo sistemov socialne varnosti, ustanovljenem v skladu s členom 75 Uredbe (ES) št. 883/2004, ter ob vseh drugih priložnostih.

2. Če se predsednik ne more udeležiti sestanka, komisijo vodi njegov namestnik.

3. Kadar član Upravne komisije opravlja funkcijo predsednika, lahko v imenu predsednika glasuje njegov namestnik.

4. Sestanke Upravne komisije skliče generalni sekretar po posvetovanju s predsednikom, in sicer s povabilom, ki ga mora vsaj 10 dni pred sestankom poslati članom in osebam, navedenim v členu 2(5) zgoraj.

5. Dokumente Upravne komisije podpisuje predsednik.

6. Predsednik lahko da generalnemu sekretarju Upravne komisije navodila glede sklicevanja sestankov in glede opravljanja dejavnosti, ki sodijo v obseg nalog Upravne komisije.

Člen 4

1. Upravna komisija lahko ustanovi Operativni odbor, ki ji pomaga pri delu in ji ga olajša.

Podrobnosti o sestavi, mandatni dobi, nalogah, metodah dela in sistemu predsedovanja Operativnemu odboru so vključene v pristojnosti in pooblastila, o katerih odloči Upravna komisija.

2. Delovanje Operativnega odbora se redno pregleduje.

Člen 5

1. Upravna komisija lahko ustanovi Spravni odbor, ki ji pomaga pri delu, če med člani obstajajo različne razlage glede določb Uredbe (ES) št. 883/2004 in Uredbe (ES) št. 987/2009.

Podrobnosti o sestavi, mandatni dobi, nalogah, metodah dela in sistemu predsedovanja Spravnemu odboru so vključene v pristojnosti in pooblastila, o katerih odloči Upravna komisija.

2. Delovanje Spravnega odbora se redno pregleduje.

Člen 6

1. Upravna komisija lahko ustanovi delovne skupine in študijske skupine za posebna vprašanja.

Sestankov delovnih in študijskih skupin se lahko udeležujejo osebe, navedene v členu 2(5) zgoraj.

2. Delovnim in študijskim skupinam predseduje oseba, ki jo imenuje predsednik Upravne komisije po posvetovanju s predstavnikom Evropske komisije.

3. Predsednik delovne skupine je vabljen na sestanek Upravne komisije, na katerem se obravnava poročilo navedene delovne skupine.

4. Upravna komisija lahko ob ustanovitvi delovne skupine pooblasti to delovno skupino, da svoje naloge izvede tako, da lahko Upravna komisija brez razpravljanja sprejme njene ugotovitve.

5. Upravna komisija lahko ustanovi ad hoc skupine z omejenim številom oseb, ki pripravljajo predloge glede posebnih vprašanj in jih predložijo Upravni komisiji v sprejetje.

Upravna komisija za vsako ad hoc skupino odloči, kdo bo njen poročevalec, kakšne bodo njene naloge in v kakšnem roku mora skupina predložiti rezultate svojega dela Upravni komisiji.

Člen 7

1. Upravna komisija se sestane vsaj štirikrat letno.

2. Vsako leto enega od sestankov nameni proučevanju stanja terjatev iz člena 69 Uredbe (ES) št. 987/2009, in sicer v navzočnosti predsednika Revizijskega odbora, ki pri tem tudi poroča Upravni komisiji v skladu s členom 74 Uredbe (ES) št. 883/2004.

3. Izredni sestanek Upravne komisije se skliče, če tako zahteva najmanj pet članov ali predstavnik Evropske komisije. V zahtevi je treba natančno navesti namen sestanka.

4. Upravna komisija lahko izjemoma skliče sestanke zunaj svojega sedeža, v eni od držav članic Evropske unije ali v prostorih kake mednarodne organizacije.

Člen 8

1. Začasni dnevni red posameznega sestanka pripravi generalni sekretar po posvetovanju s predsednikom Upravne komisije in predstavnikom Evropske komisije.

Preden generalni sekretar predlaga vključitev točke na dnevni red, lahko po potrebi zadevne delegacije pozove, da pisno predstavijo svoja stališča o tem vprašanju.

Začasni dnevni red se pošlje članom in osebam, navedenim v členu 2(5) zgoraj, najmanj 10 dni pred začetkom posameznega sestanka.

Dokumenti v zvezi s točkami dnevnega reda se pošljejo takoj, ko so na voljo.

2. Začasni dnevni red načeloma obsega točke, za katere je sekretariat vsaj 20 dni pred začetkom sestanka prejel zahtevek člana ali predstavnika Evropske komisije in po potrebi obvestila v zvezi s tem zahtevkom.

3. Upravna komisija sprejme dnevni red na začetku vsakega sestanka.

Samo kadar člani Upravne komisije soglasno odločijo tako, se lahko na dnevni red vključijo druge točke poleg tistih na začasnem dnevnem redu.

4. Delegacije morajo zahtevana obvestila poslati sekretariatu najpozneje v dveh mesecih, razen kadar Upravna komisija izrecno določi drugačen rok. Če sekretariat ob izteku tega roka ne prejme vseh obvestil, mora Upravna komisija obravnavati zadevno vprašanje na prvem sestanku po izteku navedenega roka.

5. Vsak član Upravne komisije in predstavnik Evropske komisije ima pravico Upravni komisiji predložiti posebna vprašanja glede razlage Uredbe (ES) št. 883/2004 in Uredbe (ES) št. 987/2009, če bi različne razlage držav članic ali ene ali več držav članic ter Evropske komisije lahko vplivale na pravice oseb. Upravna komisija se lahko odloči, da takšno vprašanje preda Spravnemu odboru.

V zapisnik sestanka se vnesejo stališča držav članic in predstavnika Evropske komisije do predloženih vprašanj.

Člen 9

1. Ob upoštevanju določb člena 10 so sklepi sprejmejo v skladu s pravili o glasovanju iz pogodb.

2. Upravna komisija lahko sklene, da bo sklep sprejela po pisnem postopku, če je bil tak postopek sprejet na predhodnem sestanku Upravne komisije.

V ta namen predsednik pošlje članom Upravne komisije besedilo, ki naj bi ga sprejeli. Člani imajo možnost, da v dogovorjenem roku, ki je vsaj deset delovnih dni, sporočijo, da predlagano besedilo zavračajo ali da se bodo vzdržali glasovanja. Če v dogovorjenem roku ne odgovorijo, se šteje kot glas za predlagano besedilo.

Predsednik lahko začne tudi pisni postopek, če na sestanku Upravne komisije ni bil dosežen predhodni dogovor. V takšnem primeru se kot glasovi za štejejo le pisna soglasja k predlaganemu besedilu, pri čemer je določen rok vsaj 15 delovnih dni.

Predsednik ob izteku dogovorjenega roka člane obvesti o izidu glasovanja. Kadar sklep dobi zahtevano večino glasov, velja, da je bil sprejet zadnji dan roka za pisno glasovanje.

3. Če član Upravne komisije med pisnim postopkom predlaga spremembo besedila, predsednik:

(a) znova začne pisni postopek, tako da članom sporoči predlagane spremembe v skladu s postopkom iz odstavka 2, ali

(b) prekliče pisni postopek in predloži zadevo v obravnavo na naslednjem sestanku,

odvisno od tega, kateri postopek se predsedniku zdi primernejši v obravnavani zadevi.

4. Če član Upravne komisije pred iztekom roka za pisno glasovanje zahteva, da se predlagano besedilo prouči na sestanku Upravne komisije, se pisni postopek prekliče.

Zadeva se prouči na naslednjem sestanku Upravne komisije.

Člen 10

Sklepi glede popravka poslovnika se sprejmejo bodisi s soglasno odločitvijo članov, ki sestavljajo Upravno komisijo, bodisi s soglasno odločitvijo navzočih članov bodisi z najmanj enaindvajsetimi glasovi članov Upravne komisije.

Člen 11

1. Vse člane, ki so navzoči pri glasovanju in se glasovanja vzdržijo, predsednik poimensko povabi, naj navedejo razlog za vzdržanost, če to želijo.

2. Kadar se glasovanja vzdrži večina navzočih članov, velja, da predlog, o katerem se je glasovalo, ni bil obravnavan.

Člen 12

1. Sklepi o izvajanju člena 72(a) Uredbe (ES) št. 883/2004 vsebujejo obrazložitev, zakaj so bili sprejeti, in se objavijo v Uradnem listu Evropske unije, razen kadar večina članov Upravne komisije sklene drugače.

2. Generalni sekretar ukrene vse potrebno, da se ti sklepi objavijo v Uradnem listu Evropske unije.

3. Člani Upravne komisije poskrbijo za ustrezna navodila na državni ravni in tako zagotovijo, da se objavljeni in neobjavljeni sklepi Upravne komisije pravilno izvajajo.

4. Izvirnik vsakega sklepa Upravne komisije, napisan v jezikih Unije in s predsednikovim podpisom, se shrani v arhivu sekretariata.

5. Vsak sklep se uporablja od datuma, ki je v njem naveden, ali, kadar datum ni naveden, od prvega dne drugega meseca po objavi sklepa v Uradnem listu Evropske unije.

Člen 13

1. Za vsak sestanek se sestavi zapisnik, ki se načeloma potrdi na naslednjem sestanku.

Kadar člani ne prejmejo zapisnika v svojem jeziku, lahko zadržijo njegovo potrditev, dokler ne prejmejo zapisnika v navedenem jeziku.

2. Pri posebno nujnih sklepih se lahko na sestanku, na katerem so bili sprejeti, sestavi izjava o njihovem dokončnem sprejetju.

Člen 14

Vsak novi predsednik predstavi svoj program dela in načrte njegove izvedbe.

Člen 15

Upravna komisija redno pripravlja splošno poročilo o svojih dejavnostih in o izvajanju uredb o koordinaciji sistemov socialne varnosti. Poročilo se predloži Svetovalnemu odboru za koordinacijo sistemov socialne varnosti, ustanovljenemu po členu 75 Uredbe (ES) št. 883/2004.

Člen 16

Kadar je treba razložiti določbe tega poslovnika, takšno razlago poda Sodišče Evropske unije v skladu s členom 267 Pogodbe o delovanju Evropske unije.

Člen 17

Jeziki Upravne komisije so enaki jezikom, ki so opredeljeni kot uradni jeziki institucij Unije v skladu s členom 342 Pogodbe o delovanju Evropske unije.

Člen 18

Kodeks ravnanja, katerega namen je boljša učinkovitost pri pripravi in vodenju sestankov Upravne komisije, je lahko dogovorjen in objavljen posebej.

Člen 19

Ta poslovnik se pošlje članu Evropske komisije, ki je pristojen za zaposlovanje, socialne zadeve in vključevanje, in se ga dopolni z izmenjavo pisem med navedenim članom Komisije in predsednikom Upravne komisije.

Poslovnik in izmenjana pisma se objavijo v Uradnem listu Evropske unije. Veljati začnejo dan po njihovi objavi in nadomestijo podobne dokumente, objavljene v Uradnem listu Evropske unije z dne 20. maja 2005.

V Bruslju, 16. junija 2010 Predsednik Upravne komisije José Maria MARCO GARCÍA